b'\n_START_ARTICLE_\nUKK-k\xc3\xa4velytesti\n_START_PARAGRAPH_\nUKK-k\xc3\xa4velytesti arvioi terveyskunnon keskeist\xc3\xa4 osatekij\xc3\xa4\xc3\xa4 kest\xc3\xa4vyyskuntoa. Kest\xc3\xa4vyyskunto tarkoittaa hengitys- ja verenkiertoelimist\xc3\xb6n suorituskyky\xc3\xa4. Sen avulla testattavalle voidaan antaa palautetta h\xc3\xa4nen aerobisen kuntonsa riitt\xc3\xa4vyydest\xc3\xa4 suhteessa terveyteen ja toimintakykyyn._NEWLINE_K\xc3\xa4velytesti perustuu arvioon maksimaalisesta hapenottokyvyst\xc3\xa4 (VO\xe2\x82\x82max). Se ilmaistaan kuntoindeksin\xc3\xa4, jossa i\xc3\xa4n vaikutus on otettu huomioon. Kuntoindeksi kertoo kuntotason verrattuna samanik\xc3\xa4isten naisten ja miesten viitearvoihin._NEWLINE_Testiss\xc3\xa4 k\xc3\xa4vell\xc3\xa4\xc3\xa4n kaksi kilometri\xc3\xa4 tasaisella vauhdilla mahdollisimman nopeasti terveytt\xc3\xa4 vaarantamatta. Tulos on luotettava silloin, kun testi tehd\xc3\xa4\xc3\xa4n ohjattuna. Koulutettu testaaja osaa ottaa huomioon testin tulokseen vaikuttavat tekij\xc3\xa4t._NEWLINE_K\xc3\xa4velytesti on tarkoitettu 20\xe2\x80\x9365-vuotiaiden aikuisten kest\xc3\xa4vyyskunnon testaamiseen. Se sopii henkil\xc3\xb6ille, joilla ei ole ripe\xc3\xa4\xc3\xa4 k\xc3\xa4vely\xc3\xa4 rajoittavaa sairautta tai vammaa tai syd\xc3\xa4men sykkeeseen vaikuttavaa l\xc3\xa4\xc3\xa4kityst\xc3\xa4. Eritt\xc3\xa4in hyv\xc3\xa4kuntoisille testi\xc3\xa4 ei suositella. S\xc3\xa4\xc3\xa4nn\xc3\xb6llisesti kest\xc3\xa4vyysliikuntaa yli viisi tuntia viikossa noin tunnin kerrallaan harrastaville se ei v\xc3\xa4ltt\xc3\xa4m\xc3\xa4tt\xc3\xa4 anna luotettavia tuloksia._NEWLINE_UKK-instituutin kehitt\xc3\xa4m\xc3\xa4 UKK-k\xc3\xa4velytesti on erinomainen apu terveyden edist\xc3\xa4miseen pyrkiv\xc3\xa4ss\xc3\xa4 liikuntaneuvonnassa. Testattavan ominaisuudet ja el\xc3\xa4m\xc3\xa4ntilanne vaikuttavat siihen, mill\xc3\xa4 tavoin testi\xc3\xa4 kannattaa k\xc3\xa4ytt\xc3\xa4\xc3\xa4 liikuntaneuvonnassa. Liikuntaneuvonnan tueksi tarvitaan UKK-k\xc3\xa4velytestin lis\xc3\xa4ksi tietoa testattavan elintavoista ja terveydest\xc3\xa4.'